Dunyo bo‘yicha halol mahsulotlar bozori 2020-yilgacha 2,6 trln dollarga yetadi

Jahon bozoridagi halol mahsulotlar va musulmonlarning an’analariga mos keluvchi xizmatlar yaqin yillarda yiliga 6,5 foizga o‘sadi va 2020-yilga kelib 2,6 trillion dollarga yetadi. Bu haqda Thomspon Reuters va DinarStandart konsalting kompaniyalarining global islom iqtisodiyotiga bag‘ishlangan hisobotiga tayanib, “RBK” xabar qilmoqda.

Islom qoidalariga mos keluvchi oziq-ovqat mahsulotlari hajmi 2020-yilgacha deyarli bir yarim barobarga o‘sadi va 1,585 trillion dollarni tashkil qiladi. 2014-yilda uning hajmi 1,13 trillion dollarni tashkil etgandi. Bu Xitoy (798 milliard dollar) yoki Amerika (741 milliard dollar)ning oziq-ovqat mahsulotlari bozori hajmidan ko‘p deganidir.
2014-yilda halol oziq-ovqat mahsulotlari hajmi Indoneziyada 158 milliard dollar, Turkiyada 110 milliard dollar, Pokistonda 100,5 milliard dollar, Misrda 75,5 milliard dollarni tashkil qilgan.
Braziliya, Fransiya, JAR va Janubiy koreyalik investorlar halol mahsulotlarni ishlab chiqarishga qiziqish bildirmoqda.
Musulmon qoidalariga mos keluvchi kiyimlar bozori 2014-yilda 230 milliard dollarni, halol kosmetika va dorilar bozori esa 129 milliard dollarni tashkil qilgan.